5.4.2023
DA
Den Europæiske Unions Tidende
C 125/471 Torsdag den 15. september 2022
AV. der henviser til, at UNESCO's Internationale Råd for historiske bygninger og områder i sin tekniske gennemgang af rapporten, der blev udarbejdet i maj 2021, om status for bevarelsen af den ungarske del af den grænseoverskridende verdensarv »kulturlandskabet Fertö/Neusiedlersee« konkluderede, at »Sopron Fertö Lake Resort« i den størrelse og form, der var blevet præsenteret, ville skade den grænseoverskridende verdensarvs autenticitet og integritet;
AW. der henviser til, at Ungarn ligger på en 73. plads ud af de 180 lande og territorier, der er omfattet af Transparency Internationals korruptionsindeks for 2021 (én plads lavere end året før), og at landets rangering har været konstant faldende siden 2012;
Beskyttelse af privatlivets fred og databeskyttelse
AX. der henviser til, at der i missionsrapporten fra Udvalget om Borgernes Rettigheder og Retlige og Indre Anliggenders ad hoc-delegation til Budapest i Ungarn fra den 29. september til den 1. oktober 2021 blev gjort opmærksom på bekymringer over fraværet af beskyttelsesforanstaltninger i den gældende lovgivning med hensyn til overvågning, idet der ikke fandtes nogen egentlige kontrolmekanismer og retsmidler; der henviser til, at der også blev gjort opmærksom på bekymringer vedrørende den påstående anvendelse af NSO-koncernens Pegasus-spyware og statens tiltagende overvågning af aktivister, journalister, advokater og politikere;
AY. der henviser til, at den undersøgende portal Direkt36 i juli 2021 ved hjælp af oplysninger indhentet fra en lækket database afslørede, at omkring 300 ungarske borgere, herunder uafhængige journalister, medieejere, advokater, politikere og forretningsfolk, der var kritiske over for regeringen, og tidligere statslige embedsmænd, var mål for Pegasus-spyware uden deres vidende i perioden 2018-2021; der henviser til, at Den Europæiske Tilsynsførende for Databeskyttelse i sine foreløbige bemærkninger om moderne spyware, som blev offentliggjort den 15. februar 2022, konkluderede, at den udbredte anvendelse af højt avanceret spyware som Pegasus potentielt kan medføre hidtil usete risici og skader, ikke bare hvad angår grundlæggende rettigheder og friheder, men også demokratiet og retsstatsprincippet, skitserede en række tiltag og foranstaltninger som en garanti mod ulovlig brug af spyware og anførte, at et forbud mod udvikling og udrulning af spyware med samme kapacitet som Pegasus i Unionen ville være den mest effektive måde at beskytte de grundlæggende rettigheder og friheder på; der henviser til, at regeringsvenlige medier i Ungarn stort set aldrig har rapporteret om Pegasus;
AZ. der henviser til, at Europarådets Ministerkomité i sin afgørelse af 9. marts 2022 om det forestående skærpede tilsyn med fuldbyrdelsen af Menneskerettighedsdomstolens dom i sagen Szabó og Vissy mod Ungarn mindede om, at den pågældende sag drejede sig om tilsidesættelse af sagsøgernes ret til respekt for deres privatliv og familieliv og af deres korrespondance på grund af den ungarske lovgivning om nationale sikkerhedsrelaterede foranstaltninger vedrørende hemmelig overvågning, som manglede tilstrækkeligt præcise, effektive og omfattende garantier med hensyn til beordring, fuldbyrdelse og eventuel afhjælpning af disse foranstaltninger; der henviser til, at Ministerkomitéen desuden fremhævede, at hemmelig overvågning bør betragtes som en yderst indgribende handling, der potentielt griber ind i ytringsfriheden og retten til privatlivets fred og truer grundlaget for et demokratisk samfund, og samtidig mindede om, at myndighederne som reaktion på Menneskerettighedsdomstolens dom i 2017 meddelte, at der var behov for en lovgivningsmæssig reform; der henviser til, at Ministerkomitéen med alvorlig bekymring bemærkede, at lovgivnings­ processen stadig var i en indledende fase, og at myndighederne ikke havde fremvist nogen anden relevant udvikling, og derfor kraftigt opfordrede myndighederne til snarest muligt at godkende de foranstaltninger, der var nødvendige for at bringe den nationale lovgivning i fuld overensstemmelse med kravene i den europæiske menneskerettigheds­ konvention, fastsætte en tidsplan for lovgivningsprocessen og forelægge komitéen et udkast til lovforslag;
Ytringsfrihed, herunder mediepluralisme
BA. der henviser til, at Kommissionen den 13. juli 2022 i landekapitlet om Ungarn i rapporten om retsstatssituationen 2022 anførte, at mediemyndighedens funktionelle uafhængighed og effektivitet skal styrkes, og at den fortsatte kanalisering af betydelige mængder statslig annoncering til regeringsvenlige medier skaber ulige vilkår i medie­ landskabet; der henviser til, at public service-medier opererer i et komplekst institutionelt system, hvor der er bekymringer over deres redaktionelle og finansielle uafhængighed, og at mediefolk fortsat står over for udfordringer i forbindelse med udøvelsen af deres aktiviteter, herunder overvågning af undersøgende journalister; der henviser til, at adgangen til offentlig information fortsat hindres under en undtagelsestilstand;